หุ้นใหม่เข้าตลาดแห่ชะลอขาย
ดัชนีดิ่งเจ้าของหวั่นได้ราคาถูกไฟลิงผ่านมีเวลาคิดอีก6เดือน
27 ก.ย. 2554

ดัชนีดิ่งเจ้าของหวั่นได้ราคาถูกไฟลิงผ่านมีเวลาคิดอีก6เดือน
ที่ปรึกษาทางการเงินเล็งชะลอขายหุ้นไอพีโอ หลังภาวะตลาดไม่เอื้อ
นายปรัชญา กุลวณิชพิสิฐ ประธานเจ้าหน้าที่บริหาร บริษัทหลักทรัพย์ ฟิลลิป (ประเทศไทย) เปิดเผยว่า บริษัทได้เรียกประชุมฝ่ายวาณิชธนกิจเพื่อชะลอการนำหุ้นที่เสนอขายให้ประชาชนครั้งแรก (ไอพีโอ) เข้าจดทะเบียนในตลาดหลักทรัพย์ หลังจากดัชนีหุ้นไทยปรับตัวลดลงแรงจนสร้างความวิตกกังวลให้กับเจ้าของบริษัท 
“เรามีไอพีโอที่อยู่ในกระบวนการไฟลิง 2 บริษัท ตอนนี้คงต้องมาประเมินสถานการณ์กันใหม่ เพราะการที่ดัชนีลดลงแรงสร้างความกังวลให้กับเจ้าของบริษัท เนื่องจากกลัวว่าราคาเสนอขายหุ้นจะลดลงมาก จนทำให้บริษัทได้เงินไปขยายธุรกิจน้อยกว่าที่คาดไว้ เราจึงต้องมาประเมินเรื่องราคาและจังหวะเวลาที่จะเข้าตลาดอีกครั้ง ซึ่งเบื้องต้นมองว่าอาจต้องรอดูภาวะตลาดไปก่อน จากเดิมที่จะขายหุ้นในช่วงปลายเดือน ต.ค.-ต้น พ.ย.นี้” ปรัชญา กล่าว
สำหรับสองบริษัทที่อยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประกอบด้วย บริษัท เอเชียน ไฟย์โตซูติคอลส์ (APCO) ซึ่งเตรียมเสนอขายหุ้นจำนวน 50 ล้านหุ้น และบริษัท บางกอก เดค-คอน (BKDC) ที่จะเสนอขายหุ้นจำนวน 90 ล้านหุ้น
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส กล่าวว่า ยืนยันที่จะนำบริษัท เอเซีย พรีซิชั่น (APCS) เข้าซื้อขายในตลาดหลักทรัพย์ วันที่ 29 ก.ย.นี้ เนื่องจากบริษัทดังกล่าวได้เสนอขายไอพีโอให้กับนักลงทุนไปแล้วจึงไม่สามารถชะลอได้ ส่วนบริษัทที่อยู่ระหว่างการพิจารณาของ ก.ล.ต.ทั้งสองบริษัท คาดว่าอาจต้องชะลอการเสนอขายหุ้นออกไปก่อนหากได้รับการอนุมัติไฟลิง
“ถ้าเราได้รับอนุมัติไฟลิงทันทีก็คงต้องชะลอการขายหุ้นออกไปก่อน ซึ่งไฟลิงอยู่ได้ประมาณ 6 เดือน ทำให้เรายังมีเวลาในการประเมินภาวะตลาด ไม่จำเป็นต้องรีบขาย หากเห็นว่าเป็นจังหวะที่ไม่เหมาะสม ส่วนตอนนี้ไม่ทราบจริงๆ ว่าเกิดอะไรขึ้นกับตลาด คงต้องติดตามสถานการณ์ใกล้ชิด” นายประเสริฐ กล่าว
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซทโปร แมเนจเม้นท์ เปิดเผยว่า ภาพรวมของธุรกิจวาณิชธนกิจได้รับผลกระทบจากภาวะตลาดหุ้นที่ลดลงแรงไม่มาก เพราะมองว่าเป็นความตื่นตระหนกในระยะสั้น สำหรับบริษัทที่ต้องการระดมทุนเพื่อขยายกิจการและมีพื้นฐานที่แข็งแกร่งยังคงเดินหน้าเข้าจดทะเบียนได้ แต่หากเป็นบริษัทที่มีเงินทุนเพียงพอ และไม่ได้อยู่ในกระบวนการระดมทุนผ่านตลาดหลักทรัพย์ ก็ชะลอดูสถานการณ์ได้